Κοτόπουλο γιουβέτσι στην κατσαρόλα με έτοιμο πέστο βασιλικού
Οικογενειακό φαγητό ειδικά μαγειρεμένο για να μην αφήσουν ούτε μια μπουκιά τα παιδιά.
700 γρ. φιλέτα από μπούτι κοτόπουλου, κομμένο σε κομμάτια 3 - 4 εκ., 2 ξερά κρεμμύδια, σε ψιλά καρέ, 2 σκελίδες σκόρδου, ψιλοκομμένες, 2 ώριμες ντομάτες, χοντροτριμμένες (η φλούδα θα μείνει στον τρίφτη - την πετάμε), 350 γρ. ψιλό κριθαράκι, 2 δαφνόφυλλα, 1/3 κουτ. γλυκού μπαχάρι, σε σκόνη, 100 ml λευκό, ξηρό κρασί (ή ούζο για πιο ιδιαίτερο αποτέλεσμα), 3 κουτ. σούπας πέστο βασιλικού, από βαζάκι (σε όλα τα σούπερ μάρκετ). Εναλλακτικά, βάζουμε τα φύλλα από 1/2 μάτσο φρέσκο βασιλικό, χοντροκομμένα, μαζί με 2 κουτ. σούπας γραβιέρα της αρεσκείας μας, τριμμένη, 70 ml ελαιόλαδο
Για να φτιάξουμε κοτόπουλο γιουβέτσι στην κατσαρόλα με έτοιμο πέστο βασιλικού, αρχικά ζεσταίνουμε, σε μια φαρδιά κατσαρόλα το λάδι σε δυνατή φωτιά και σοτάρουμε το κοτόπουλο για περίπου 2 λεπτά, μέχρι να ροδίσει από όλες τις πλευρές.Προσθέτουμε το κρεμμύδι, το σκόρδο, τη δάφνη και λίγο αλάτι και συνεχίζουμε το σοτάρισμα για περίπου άλλα 2 λεπτά, μέχρι να μαλακώσει ελαφρώς το κρεμμύδι.«Σβήνουμε» με το κρασί ή το ούζο και αφήνουμε 2 - 3 λεπτά να εξατμιστεί το αλκοόλ.Στη συνέχεια, ρίχνουμε τη ντομάτα και μαγειρεύουμε για περίπου 3 - 4 λεπτά, ανακατεύοντας με ξύλινη κουτάλα, έως ότου εξατμιστούν τα υγρά.Ρίχνουμε το κριθαράκι, προσθέτουμε αλάτι, φρεσκοτριμμένο πιπέρι και το μπαχάρι, ανακατεύουμε και περιχύνουμε με 500 ml βραστό νερό.Χαμηλώνουμε τη φωτιά, σκεπάζουμε με το καπάκι και σιγομαγειρεύουμε για περίπου 15 λεπτά ή μέχρι να μαλακώσει το κριθαράκι και να γίνει και το κοτόπουλο. Αν χρειαστεί, προσθέτουμε λίγο ζεστό νερό κατά το μαγείρεμα.Αποσύρουμε από τη φωτιά.Προσθέτουμε το πέστο βασιλικού και ανακατεύουμε απαλά.Σερβίρουμε, το κοτόπουλο γιουβέτσι στην κατσαρόλα με έτοιμο πέστο βασιλικού, και συνοδεύουμε με πράσινη σαλάτα με βινεγκρέτ μουστάρδας.
Κοτόπουλο,Κρεμμύδι,Κριθαράκι